中秋望月呈諸友
作者：胡仲弓
朝代：宋

paragraphs: 長空萬里琉璃滑，冰輪碾上黄金闕。
清光爍盡滿天星，桂枝摇落蟾蜍活。
故園此夕盡翹首，望殺陰精眼瀝血。
烏鵲遶樹飛且鳴，世間晝夜無分別。
詩人兀坐冰壺中，清氣蕭蕭透毛骨。
玉簫何處招鳳凰，更抱琵琶對風撥。
可人來赴今秋期，共舉霞觴酌明月。
醉邊且盡今宵歡，後會相望隔閩越。